Nordjyllands Politi beder offentligheden om hjælp i en grov voldssag fra Hirtshals. Man leder efter vidner, der har overværet episoden - og informationer om gerningsmanden. Overfaldet fandt sted 18. februar i år klokken 22 foran restaurationen No. 1 på Nørregade 4B i det centrale Hirtshals. Her blev en 45-årig mand slået i hovedet med et glas eller en flaske, lige efter han havde forladt restaurationen. Han blev også sparket i hovedet flere gange. Overfaldet virkede ifølge politiets oplysninger umotiveret: - Umiddelbart var der ikke nogle forudgående uoverensstemmelser med nogen af gæsterne på restaurationen, oplyser politikommissær ved Nordjyllands Politi Thomas Due Albrektsen, der er ansvarlig for efterforskningen. Her arbejder man intensivt på at finde frem til gerningsmanden via afhøringer og nu også en appel til nordjyderne, da der er tale om et særdeles groft overfald. - Det er helt uacceptabelt med den slags overfald på gaden. Offeret pådrog sig alvorlige skader i hovedet som følge af volden, oplyser han. - Den ansvarlige for volden skal stilles til regnskab for sine handlinger, og derfor søger vi nu aktivt efter flere vidner i offentligheden i håb om, at vi kan opnå et gennembrud i sagen. Har du oplysninger om overfaldet eller gerningsmanden, kan du kontakte Nordjyllands Politi på 114.

Opsummering:
Politiet leder efter vidner til et tilsyneladende umotiveret overfald, hvor offeret blev slået i hovedet med en flaske og tæsket, da han forlod en restauration i Hirtshals.